b'\n_START_ARTICLE_\nTrebu\xc5\xa1ni tifus\n_START_SECTION_\nZnaki in simptomi\n_START_PARAGRAPH_\nPri ve\xc4\x8dini bolnikov s trebu\xc5\xa1nim tifusom v razvitih dr\xc5\xbeavah se bolezen ka\xc5\xbee s klasi\xc4\x8dnim triasom simptomov: visoko in vztrajajo\xc4\x8do vro\xc4\x8dino (za\xc4\x8dne se postopoma, ima majhna dnevna nihanja, sr\xc4\x8dna frekvenca pa je manj\xc5\xa1a, kot bi pri\xc4\x8dakovali pri vro\xc4\x8dini), glavoboli (je vodilni znak trebu\xc5\xa1nega tifusa) in trebu\xc5\xa1nimi znaki (bole\xc4\x8dine, siljenje na bruhanje, bruhanje, zaprtje ali driska). Pribli\xc5\xbeno deseti dan bolezni se lahko na ko\xc5\xbei pojavijo drobne ro\xc5\xbenate spremembe, imenovane rozeole, ki na pritisk pobledijo. V endemi\xc4\x8dnih podro\xc4\x8djih imajo oku\xc5\xbeeni doma\xc4\x8dini poleg omenjenih simptomov in znakov \xc5\xa1e nekatere manj pogoste te\xc5\xbeave. Tretji teden se pri nezdravljenih bolnikih lahko pojavijo nevropsihiatri\xc4\x8dni simptomi (najprej depresija in apatija, ki se stopnjuje v razdra\xc5\xbeenost, zmedenost in delirij in lahko vodi celo v komo). Koma je slab napovedni znak.\n_START_SECTION_\nPovzro\xc4\x8ditelj\n_START_PARAGRAPH_\nTrebu\xc5\xa1ni tifus povzro\xc4\x8da bakterija Salmonella Typhi, ki spada v skupino tifusnih salmonel. Edini rezervoar bakterije je \xc4\x8dlovek. Glede na tipizacijo na osnovi multilokusnih zaporedij sta danes v svetu raz\xc5\xa1irjena dva poglavitna tipa bakterije Salmonella Typhi, in sicer ST1 in ST2.\n_START_SECTION_\nPrena\xc5\xa1anje\n_START_PARAGRAPH_\nPovzro\xc4\x8ditelj trebu\xc5\xa1nega tifusa \xc5\xa1iri ob slabih higienskih navadah ter sanitacijskih razmerah v okolju. Bolezen lahko prenesejo tudi \xc5\xbeu\xc5\xbeelke, ki se prehranjujejo z iztrebki. Pri obvladovanju \xc5\xa1irjenja bolezni je pomembno osve\xc5\xa1\xc4\x8danje ljudi o higieni rok in ustreznim higienskom ukrepom pri pripravi hrane. \xc5\xa0irjenje oku\xc5\xbebe v razvitem svetu je zmanj\xc5\xa1alo tudi kloriranje pitne vode.\n_START_SECTION_\nDiagnoza\n_START_PARAGRAPH_\nZa potrditev diagnoze je potrebna osamitev povzro\xc4\x8ditelja iz vzorca krvi, kostnega mozga ali blata in dokaz povzro\xc4\x8diteljevih antigenov z Widalovim testom.\n_START_SECTION_\nZdravljenje\n_START_PARAGRAPH_\nOb ustreznem zdravljenju trebu\xc5\xa1ni tifus v ve\xc4\x8dini primerov ni smrtna bolezen. Za zdravljenje se uporabljajo antibiotiki. V okoljih, kjer odpornost povzro\xc4\x8ditelja ni raz\xc5\xa1irjena, so zdravila izbora fluorokinoloni, kot je ciprofloksacin, v primeru odpornosti proti ciprofloksacinom pa cefalosporini tretje generacije, na primer ceftriakson ali cefotaksim.'